次韻謁子美祠堂
作者：釋德洪
朝代：宋

paragraphs: 心許房次律，神交郭元振。
人品如奇峰，横秋聳孤峻。
筆陣工斫伐，忠義見詞刃。
仕如上瀨船，饒力挽不藎。
酒狂誇嚴武，登高叫虞舜。
大愛淮南王，甘作天厨擯。
死猶遭謗誣，謂坐酒肉饉。
荒祠叢篠間，下瞰湘流浚。
夫子縳富貴，高韻洗驕吝。
詩清如玉珮，中節含温潤。
並轡揖此老，讓驅不肯進。
嗟予固瞠若，却立那敢瞬。